Дело T‑102/23
SBK Art OOO
срещу
Съвет на Европейския съюз
Решение на Общия съд (първи състав) от 30 април 2025 година
„ Обща външна политика и политика на сигурност — Ограничителни мерки, взети с оглед на действията, подкопаващи или застрашаващи териториалната цялост, суверенитета и независимостта на Украйна — Замразяване на средства — Списък на лицата, образуванията и органите, чиито финансови средства и икономически ресурси се замразяват — Включване и запазване на наименованието на жалбоподателя в списъка — Понятие за свързаност — Член 2, параграф 1, in fine, от Решение 2014/145/ОВППС — Член 3, параграф 1, in fine, от Регламент (ЕС) № 269/2014 — Задължение за мотивиране — Право на защита — Грешка в преценката — Пропорционалност — Възражение за незаконосъобразност “
1.      Съдебно производство — Срок за представяне на доказателства — Член 85, параграф 3 от Процедурния правилник на Общия съд — Представяне на доказателства преди приключване на устната фаза на производството — Допустимост — Условия — Обосновано късно представяне — Липса на обосновка
(член 85, параграфи 1, 2 и 3 от Процедурния правилник на Общия съд)
(вж. т. 37—40 и 44—48)
2.      Съдебно производство — Петитум на жалбата — Изменение в хода на производството — Решение, с което в хода на производството се изменя обжалваното решение — Промяна на първоначалните искания и основания — Допустимост — Условия — Срок
(член 263, шеста алинея ДФЕС; член 86, параграфи 1 и 2, член 246, параграф 3 от Процедурния правилник на Общия съд; Решение 2014/145/ОВППС на Съвета, изменено с решения (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; Регламенти на Съвета № 269/2014, 2022/2476, 2023/571, 2023/1765 и 2024/849)
(вж. т. 50—52)
3.      Съдебно производство — Срокове за обжалване — Погасяване — Случайно събитие или непреодолима сила — Понятие, което се състои от обективни и субективни елементи — Граници
(член 45, втора алинея и член 53 от Статута на Съда)
(вж. т. 56—64)
4.      Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Лице, образувание или орган, свързан(о) с лице, включено в приложения към обжалваното решение списък — Спазване на принципа на правна сигурност, който изисква действието на правните норми да е ясно, точно и предвидимо
(член 21, параграф 2, буква в) ДЕС; член 2, параграф 1 от Решение 2014/145/ОВППС на Съвета, изменено с решения (ОВППС) 2022/329, 2022/2477, 2023/572, 2023/1767 и 2024/847; член 3 параграф 1 от Регламент № 269/2014 на Съвета, регламенти 2022/2476, 2023/571, 2023/1765 и 2024/849 на Съвета)
(вж. т. 77—78 и 89)
5.      Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Лице, образувание или орган, свързан(о) с лице, включено в приложения към обжалваното решение списък — Понятие за свързаност — Общи интереси — Капиталови връзки — Включване — Необходимост от пряка връзка на лицето, на което са наложени ограничителните мерки, с мотивите за включването му в списъците или с положението в Украйна — Липса
(член 47 от Хартата на основните права на Европейския съюз; член 2, параграф 1 от Решение 2014/145/ОВППС на Съвета, изменено с решения (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; член 3, параграф 1 от Регламент № 269/2014 на Съвета, регламенти 2023/571, 2023/1765 и 2024/849 на Съвета)
(вж. т. 82—86, 164—172 и 201)
6.      Актове на институциите — Мотивиране — Задължение — Обхват — Ограничителни мерки, приети с оглед на положението в Украйна — Замразяване на средствата на определени лица и образувания с оглед на положението в Украйна — Задължение за посочване в мотивите на специфичните и конкретни обстоятелства, обосноваващи въпросната мярка — Решение, което се вписва в известен на заинтересованото лице контекст, позволяващ му да разбере обхвата на приетата спрямо него мярка
(член 29 ДЕС, член 215 и член 296, втора алинея ДФЕС; член 2, параграф 1 от Решение 2014/145/ОВППС на Съвета, изменено с решения (ОВППС) 2022/329, (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847, и приложението към него; член 3, параграф 1 от Регламент № 269/2014 на Съвета и приложение I към него, както и регламенти 2022/330, 2022/2476, 2023/571, 2023/1765 и 2024/849 на Съвета)
(вж. т. 95—104)
7.      Право на Европейския съюз — Принципи — Право на защита — Право на ефективна съдебна защита — Ограничителни мерки, приети с оглед на положението в Украйна — Задължение за съобщаване на индивидуалните и конкретни причини за взетите решения — Задължение да се позволи на заинтересуваното лице да изложи надлежно своята гледна точка по отношение на мотивите срещу него — Обхват
(член 41, параграф 2, буква а) и член 52, параграф 1 от Хартата на основните права на Европейския съюз; Решение 2014/145/ОВППС на Съвета, изменено с решения (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; регламенти 269/2014, 2022/2476, 2023/571, 2023/1765 и 2024/849 на Съвета)
(вж. т. 111—115)
8.      Обща външна политика и политика на сигурност — Ограничителни мерки, приети с оглед на положението в Украйна — Замразяване на средства — Право на защита — Съобщаване на уличаващите доказателства — Първоначално решение, с което името на жалбоподателя е включено в списъка на лицата, засегнати от тези мерки — Липса на лично съобщаване — Ефект на изненада — Нарушение на правото на изслушване — Липса
(член 41 от Хартата на основните права на Европейския съюз; приложение към Решение 2014/145/ОВППС на Съвета, изменено с Решение (ОВППС) 2022/2477; приложение I към Регламент № 269/2014 на Съвета и Регламент 2022/2476 на Съвета)
(вж. т. 116—124)
9.      Обща външна политика и политика на сигурност — Ограничителни мерки, приети с оглед на положението в Украйна — Замразяване на средства — Право на защита — Съобщаване на уличаващите доказателства — Последващо решение, с което името на жалбоподателя е запазено в списъка на лицата, засегнати от тези мерки — Липса на нови основания — Нарушение на правото на изслушване — Липса
(приложение към Решение 2014/145/ОВППД на Съвета, изменено с решения (ОВППС) 2023/1767 и (ОВППС) 2024/847; приложение I към Регламент № 269/2014 на Съвета, регламенти 2023/1765 и 2024/849 на Съвета)
(вж. т. 125—130)
10.    Европейски съюз — Съдебен контрол за законосъобразност на актовете на институциите — Ограничителни мерки, приети с оглед на положението в Украйна — Обхват на контрола — Доказване на основателността на мярката — Задължение на компетентния орган на Съюза да докаже при оспорване основателността на съображенията срещу засегнатите лица или образувания — Включване в списъците въз основа на съвкупност от точни, конкретни и съгласувани улики — Грешка в преценката — Липса
(член 2, параграф 1 от Решение 2014/145/ОВППС на Съвета, изменено с решения (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; член 3, параграф 1 от Регламент № 269/2014 на Съвета, регламенти 2022/2476, 2023/571, 2023/1765 и 2024/849 на Съвета)
(вж. т. 134—136 и 202)
11.    Европейски съюз — Съдебен контрол за законосъобразност на актовете на институциите — Ограничителни мерки, приети с оглед на положението в Украйна — Обхват на контрола — Включване на жалбоподателя в списъка, приложен към обжалваното решение, поради свързаността му с лице, на което са наложени ограничителни мерки — Обществено достъпни документи — Доказателствена стойност — Принцип на свободна преценка на доказателствата
(член 2, параграф 1 от Решение 2014/145/ОВППС на Съвета, изменено с решения (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; член 3, параграф 1 от Регламент № 269/2014 на Съвета, регламенти 2022/2476, 2023/571, 2023/1765 и 2024/849 на Съвета)
(вж. т. 137, 138, 149 и 153)
12.    Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Физически или юридически лица, образувания или органи, които осигуряват материална или финансова подкрепа на правителството на Руската федерация или които извличат ползи от него — Задължение на Съвета да извърши актуализирана преценка при преразглеждането на ограничителните мерки
(член 2, параграф 1 от Решение 2014/145/ОВППС на Съвета, изменено с решения (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; член 3, параграф 1 от Регламент № 269/2014 на Съвета, регламенти 2022/2476, 2023/571, 2023/1765 и 2024/849 на Съвета)
(вж. т. 139)
13.    Обща външна политика и политика на сигурност — Ограничителни мерки, приети с оглед на положението в Украйна — Замразяване на средства на физически или юридически лица, образувания или органи, свързани с физически или юридически лица, образувания или органи, на които са наложени ограничителни мерки — Понятие — Искане за дерогация, насочено към освобождаването на някои финансови средства — Продажба на жалбоподателя на чуждестранен инвеститор — Липса на разрешение от компетентния национален орган — Недействителност съгласно правото на Съюза на извършеното прехвърляне на собственост
(член 2, параграф 15 от Решение 2014/145/ОВППС на Съвета, изменено с решения (ОВППС) 2023/329 и (ОВППС) 2022/1272; член 1, буква е) и член 6б, параграф 2б от Регламент № 269/2014 на Съвета и Регламент 2022/330 на Съвета)
(вж. т. 176—182 и 189—200)
14.    Обща външна политика и политика на сигурност — Ограничителни мерки, приети с оглед на положението в Украйна — Замразяване на средства на физически или юридически лица, образувания или органи, свързани с физически или юридически лица, образувания или органи, на които са наложени ограничителни мерки — Приложимост ratione loci — Средства, притежавани в Съюза от установено в Русия дружество — Депозитни сертификати и конвертируеми облигации на установено в Съюза дружество — Включване
(член 17, буква а) от Регламент № 269/2014 на Съвета)
(вж. т. 184—186)
15.    Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Физически или юридически лица, образувания или органи, които осигуряват материална или финансова подкрепа на правителството на Руската федерация или които извличат ползи от него — Спазване на принципа на пропорционалност
(член 5, параграф 4 и член 21, параграф 2, буква в) ДЕС; член 2, параграф 1 от Решение 2014/145/ОВППС на Съвета, изменено с решения (ОВППС) 2022/329, (ОВППС) 2022/2477, (ОВППС) 2023/572, (ОВППС) 2023/1767 и (ОВППС) 2024/847; член 3, параграф 1 от Регламент № 269/2014 на Съвета; регламенти 2022/2476, 2023/571, 2023/1765 и 2024/849 на Съвета)
(вж. т. 210—221)
Резюме
В решението си Общият съд отхвърля жалбата за отмяна, подадена от дружеството жалбоподател срещу актовете, с които наименованието му е включено на 16 декември 2022 г.(1), а след това през 2023 г.(2) и 2024 г.(3) е запазено от Съвета на Европейския съюз в списъците на лицата и образуванията, обект на ограничителни мерки с оглед на действията, подкопаващи или застрашаващи териториалната цялост, суверенитета и независимостта на Украйна. Това дело предоставя на Общия съд възможност да се произнесе по-конкретно по хоризонталния въпрос за прилагането на предвидените в Регламент № 269/2014(4) дерогации към прехвърляне на дружество, което е установено извън Европейския съюз, но притежава в него замразени финансови средства.
Това решение се вписва в контекста на редицата ограничителни мерки, приети от Съюза след започналата на 24 февруари 2014 г. военна агресия на Руската федерация срещу Украйна. Жалбоподателят е учредено по руско право и установено в Русия дружество с ограничена отговорност, чието наименование е включено в спорните списъци, тъй като е свързано(5) със Сбербанк — дружество, включено в посочените списъци като образувание, оказващо финансова подкрепа на правителството на Руската федерация и осъществяващо стопанска дейност в осигуряващ значителни приходи на това правителство икономически сектор.
В подкрепа на жалбата си за отмяна жалбоподателят твърди по-конкретно, че Съветът е допуснал грешка в преценката си относно прилагането на критерия за свързаност.
Съображения на Общия съд
Най-напред следва да се отбележи твърдението на жалбоподателя, че не е дъщерно дружество на Сбербанк, считано от 31 октомври 2022 г., когато е продаден на инвеститор от ОАЕ. Поради това той счита, че към датите на приемане на решенията за включване на наименованието му в спорните списъци и за оставянето му в тях(6) не е бил дъщерно дружество на Сбербанк.
Тъй като жалбоподателят не оспорва, че е учреден през 2021 г. с цел да държи депозитните сертификати и конвертируемите облигации, притежавани от Сбербанк в установеното в Нидерландия дружество Fortenova Group TopCo и прехвърлени на жалбоподателя на 5 април 2022 г., Съветът приема, че продажбата няма действие в Съюза, тъй като не е разрешена от компетентен национален орган, както изисква дерогацията, предвидена в член 6б, параграф 2б от Регламент № 269/2014. Всъщност притежаваните от жалбоподателя депозитни сертификати и конвертируеми облигации са замразени, считано от включването на наименованието на Сбербанк в спорните списъци на 21 юли 2022 г. в приложение на член 2 от Регламент № 269/2014.
В това отношение Общият съд констатира, че видно от даденото в член 1, буква е) от Регламент № 269/2014 определение на понятието „замразяване на финансови средства“, след включването на Сбербанк в спорните списъци притежаваните от жалбоподателя депозитни сертификати и конвертируеми облигации вече не са могли да бъдат предмет на каквито и да било движения или промени, които биха се отразили на собствеността им или биха позволили използването им. Тези финансови средства и икономически ресурси биха могли следователно да бъдат освободени само ако Сбербанк отпадне от спорните списъци или ако се приложи някоя от предвидените в посочения регламент дерогации, и по-конкретно изричната дерогация за Сбербанк в член 6б, параграф 2б от същия регламент в редакцията му след изменението му с Регламент 2022/330(7).
В случая Общият съд най-напред отбелязва, че за продажбата на жалбоподателя на инвеститора от ОАЕ не е поискано разрешение от компетентния нидерландски орган. По-нататък Общият съд подчертава, че тази продажба води до прехвърляне на намиращи се на територията на Съюза финансови средства и че поради това попада в обхвата на Регламент № 269/2014 на основание на член 17, буква а) от същия.
По отношение на дерогацията, предвидена в член 6б, параграф 2б от Регламент № 269/2014, Общият съд приема, че е приложима за продажбата на права на собственост, пряко или непряко притежавани от Сбербанк в установени в Съюза юридически лица, образувания или органи, каквито права представляват и разглежданите депозитни сертификати и конвертируеми облигации във Fortenova Group TopCo.
Освен това целта на дерогациите е да се очертаят ясно случаите, в които включените в спорните списъци образувания могат да поискат от компетентните национални органи разрешение за продажба на замразени активи, за да се гарантира ефикасността на ограничителните мерки. В този смисъл собствеността върху замразени средства не може да се прехвърля от физически или юридически лица, чиито наименования са включени в спорните списъци, на други лица извън Съюза, без да се приложи дерогация. В противен случай наложените ограничителни мерки биха се обезсмислили. От това следва, че прехвърлянето от Сбербанк на инвеститор от ОАЕ на депозитните сертификати и конвертируемите облигации на Fortenova Group TopCo, държани в Съюза от жалбоподателя и замразени след включването на наименованието на Сбербанк в спорните списъци, без да има разрешение от компетентен национален орган, противоречи на разпоредбите на Регламент № 269/2014 и трябва да се счита за недействително по правото на Съюза.
С оглед на това фактът, че жалбоподателят продължава да държи депозитни сертификати и конвертируеми облигации във Fortenova Group TopCo, които са били замразени с включването на наименованието на Сбербанк в спорните списъци, доказва, че Сбербанк и жалбоподателят са свързани с общи интереси.
1      Решение (ОВППС) 2024/2477 на Съвета от 16 декември 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 322 I, 2022 г., стр. 466) и Регламент за изпълнение (ЕС) 2022/2476 от 16 декември 2022 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 322 I, 2022 г., стр. 318).
2      Решение (ОВППС) 2023/572 на Съвета от 13 март 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 75 I, 2023 г., стр. 134) и Регламент за изпълнение (ЕС) 2023/571 на Съвета от 13 март 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 75 I, 2023 г., стр. 1), Решение (ОВППС) 2023/1767 на Съвета от 13 септември 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 226, 2023 г., стр. 104) и Регламент за изпълнение (ЕС) 2023/1765 на Съвета от 13 септември 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 226, 2023 г., стр. 3).
3      Решение (ОВППС) 2024/847 на Съвета от 12 март 2024 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L, 2024/847) и Регламент за изпълнение (ЕС) 2024/849 на Съвета от 12 март 2024 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L, 2024/849).
4      Регламент (ЕС) № 269/2014 на Съвета от 17 март 2014 година относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 78, 2014 г., стр. 6).
5      Член 2, параграф 1 от Решение 2014/145/ОВППС на Съвета от 17 март 2014 година относно ограничителни мерки във връзка с действия, подкопаващи или застрашаващи, териториалната цялост, суверенитета и независимостта на Украйна (ОВ L 78, 2014 г., стр. 16), изменено с Решение (ОВППС) 2022/329.
6      А именно решението от 16 декември 2022 г. за включване на наименованието му в списъците и решенията от 2023 г. и 2024 г. за оставянето му в тях.
7      Член 6б, параграф 2б in fine от Регламент № 269/2014 гласи: „[ч]рез дерогация от член 2 компетентните органи на държава членка могат, при условията, които смятат за уместни, да разрешат освобождаването на определени замразени финансови средства или икономически ресурси или предоставянето на определени финансови средства или икономически ресурси на образуванието, вписано под номер 108 в приложение I, след като са установили, че финансовите средства или икономическите ресурси са необходими за приключването, до 31 октомври 2022 г., на текуща продажба и прехвърляне на права на собственост, пряко или непряко притежавани от това образувание в юридическо лице, образувание или орган, установени в Съюза“. В това отношение вж. също и член 2, параграф 15 от Решение 2014/145, изменено с Решение (ОВППС) 2022/329.